 Projektas

**panevėžio rajono savivaldybės taryba**

**sprendimas**

**DĖL PANEVĖŽIO RAJONO SAVIVALDYBĖS PRIVATIZAVIMO KOMISIJOS SUDARYMO IR JOS NUOSTATŲ PATVIRTINIMO**

2024 m. vasario 15 d. Nr. T-

Panevėžys

Vadovaudamasi Lietuvos Respublikos vietos savivaldos įstatymo 15 straipsnio 2 dalies
4 punktu ir 4 dalimi, Lietuvos Respublikos valstybei ir savivaldybėms priklausančių akcijų privatizavimo įstatymo 6 straipsniu, Panevėžio rajono savivaldybės taryba nusprendžia:

1. Sudaryti Panevėžio rajono savivaldybės privatizavimo komisiją:

1.1. Algimantas Birbilas, Savivaldybės tarybos narys;

1.2. Aldona Čiegytė, Ekonomikos ir turto valdymo skyriaus vedėja;

1.3. Šarūnė Karalevičienė, Finansų skyriaus vedėja;

1.4. Ina Kulikauskienė, Juridinio skyriaus vedėja;

1.5. Jonas Masiokas, Savivaldybės tarybos narys;

1.6. Petras Nevulis, Savivaldybės tarybos narys;

1.7. Valentinas Osipovas, Savivaldybės tarybos narys.

2. Paskirti Panevėžio rajono savivaldybės privatizavimo komisijos pirmininku savivaldybės tarybos narį Valentiną Osipovą.

3. Patvirtinti Panevėžio rajono savivaldybės privatizavimo komisijos nuostatus (pridedama).

PATVIRTINTA

Panevėžio rajono savivaldybės tarybos

2024 m. vasario 15 d. sprendimu

Nr. T-

**PANEVĖŽIO RAJONO SAVIVALDYBĖS PRIVATIZAVIMO KOMISIJOS NUOSTATAI**

**I SKYRIUS**

**BENDROSIOS NUOSTATOS**

1. Panevėžio rajono savivaldybės privatizavimo komisijos nuostatai (toliau – Nuostatai) reguliuoja Lietuvos Respublikos valstybei ir savivaldybėms priklausančių akcijų privatizavimo įstatyme (toliau – Privatizavimo įstatymas) nurodytos privatizavimo komisijos posėdžių šaukimo ir darbo organizavimo tvarką.

2. Panevėžio rajono savivaldybės privatizavimo komisija (toliau – Privatizavimo komisija) yra sudaroma Panevėžio rajono savivaldybės (toliau – Savivaldybė) tarybos sprendimu.

3. Privatizavimo komisija įsteigiama privatizavimo priežiūrai ir Lietuvos Respublikos valstybei ir savivaldybėms priklausančių akcijų privatizavimo įstatymo nustatytiems uždaviniams įgyvendinti. Įgyvendinus šiuos uždavinius, Privatizavimo komisijos veikla Panevėžio rajono savivaldybės  tarybos (toliau – Taryba) sprendimu gali būti nutraukta arba ši komisija pertvarkyta.

4. Privatizavimo komisija savo veikloje vadovaujasi Lietuvos Respublikos Konstitucija, Privatizavimo įstatymu, kitais Lietuvos Respublikos įstatymais, Lietuvos Respublikos Vyriausybės nutarimais ir Nuostatais.

5. Privatizavimo komisija sudaroma iš 7 narių, iš kurių ne mažiau kaip
2 narius teikia ir atšaukia Savivaldybės tarybos opozicinės frakcijos, jeigu tokios yra.

**II SKYRIUS**

**PRIVATIZAVIMO KOMISIJOS POSĖDŽIŲ ŠAUKIMO TVARKA**

6. Privatizavimo komisijos posėdžius (toliau – posėdžiai) savo iniciatyva arba Savivaldybės administracijos Ekonomikos ir turto valdymo skyriaus siūlymu šaukia ir jiems vadovauja Privatizavimo komisijos pirmininkas. Privatizavimo komisijos pirmininkui negalint dalyvauti posėdyje, jo funkcijas atlieka Privatizavimo komisijos posėdžio pirmininkas, kurį Privatizavimo komisijos nariai išsirenka posėdžio metu.

7. Posėdžiuose dalyvauja Privatizavimo komisijos nariai, posėdžio sekretorius ir Privatizavimo komisijos sprendimu pakviesti su posėdžio darbotvarkėje svarstomais klausimais susiję asmenys (institucijų, įmonių ar organizacijų atstovai, specialistai, ekspertai ir pan.).

8. Posėdžio darbotvarkę sudaro Privatizavimo komisijos pirmininkas, o jo nesant – Privatizavimo komisijos pirmininko funkcijas atliekantis kitas Privatizavimo komisijos narys. Kartu su posėdžio darbotvarke ją sudaręs asmuo pateikia sprendimų projektus ir juos paaiškinančius dokumentus.

9. Posėdyje svarstytiną klausimą Privatizavimo komisijos pirmininkui gali pasiūlyti ir kiekvienas Privatizavimo komisijos narys. Tokiu atveju klausimo svarstymo iniciatorius parengia sprendimo projektą ir pateikia jį paaiškinančius dokumentus.

10. Apie rengiamą posėdį ne vėliau kaip prieš 2 darbo dienas iki posėdžio turi būti informuoti elektroniniu paštu visi Privatizavimo komisijos nariai ir jiems pateikta darbotvarkė bei sprendimų projektai. Privatizavimo sandorių projektų ir vertinimo ataskaitų kopijos Privatizavimo komisijos nariams atskirai nėra teikiamos, tačiau sudaroma galimybė su jomis susipažinti.

11. Prireikus skubiai surengti Privatizavimo komisijos posėdį, visiems komisijos nariams sutikus, jos nariai gali būti kviečiami posėdžio dieną, tokiu atveju darbotvarkė, sprendimų projektai ir juos paaiškinantys dokumentai pateikiami posėdyje.

 12. Privatizavimo komisijos narys, negalintis dalyvauti posėdyje, bet susipažinęs su darbotvarke ir posėdžio medžiaga, turi teisę balsuoti raštu, informavęs apie savo sprendimą Privatizavimo komisijos pirmininką likus iki posėdžio ne mažiau kaip 1 val.

13. Privatizavimo komisijos sprendimai yra skelbiami Teisės aktų registre.

**III SKYRIUS**

**PRIVATIZAVIMO KOMISIJOS FUNKCIJOS**

14. Privatizavimo komisija atlieka šias funkcijas:

14.1. priima sprendimą dėl pritarimo (nepritarimo) savivaldybei nuosavybės teise priklausančių akcijų (toliau – privatizavimo objektas) įtraukimui į privatizavimo objektų sąrašą (išbraukimui iš privatizavimo objektų sąrašo);

14.2. priima sprendimą dėl pritarimo (nepritarimo) privatizavimo objektų privatizavimo programų projektams;

14.3. priima sprendimą dėl pritarimo (nepritarimo) privatizavimo sandorių projektams, išskyrus reguliuojamoje rinkoje sudarytus privatizavimo sandorius;

14.4. priima sprendimą dėl privatizavimo objekto privatizavimo programos sustabdymo ir (ar) vykdymo nutraukimo;

14.5. priima sprendimą dėl pritarimo Panevėžio rajono savivaldybės administracijos taikomo Lietuvos Respublikos valstybei ir savivaldybėms priklausančių akcijų privatizavimo įstatyme nustatytų privatizavimo būdų derinio ar privatizavimo būdo pakeitimo;

14.6. prižiūri, kaip vykdomos privatizavimo programos*,* kurioms Privatizavimo komisija pritarė.

14.7. atlieka ir kitas įstatymų nustatytas funkcijas.

15. Komisija turi teisę neatlygintinai gauti iš privatizavimo objekto valdytojo informaciją, būtiną Komisijos funkcijoms atlikti.

**IV SKYRIUS**

**PRIVATIZAVIMO KOMISIJOS DARBO ORGANIZAVIMAS**

16. Privatizavimo komisijos sprendimai priimami 2/3 visų posėdyje dalyvaujančių Privatizavimo komisijos narių balsais. Privatizavimo komisijos posėdis yra teisėtas, jeigu jame dalyvauja ne mažiau kaip pusė Privatizavimo komisijos narių, įskaitant ir Privatizavimo komisijos narius, balsuojančius raštu. Privatizavimo komisijos nario balsavimas raštu yra įskaitomas į posėdžio kvorumą ir posėdžio rezultatus. Privatizavimo komisijos narys neturi teisės balsuoti svarstomu klausimu, jeigu jis ar jo artimi asmenys (tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai, sutuoktinis, sugyventinis, partneris, kai partnerystė įregistruota įstatymų nustatyta tvarka, taip pat sutuoktinio, sugyventinio, partnerio, kai partnerystė įregistruota įstatymų nustatyta tvarka, vaikai, vaikų, brolių, seserų, vaikaičių sutuoktiniai, sugyventiniai partneriai, kai partnerystė įregistruota įstatymų nustatyta tvarka) yra asmeniškai suinteresuoti sprendimo rezultatais.

17. Balsuodami Privatizavimo komisijos nariai turi lygias teises. Balsavimo metu kiekvienas narys turi vieną balsą. Balsams „už“ ir „prieš“ pasiskirsčius po lygiai, lemia Privatizavimo komisijos pirmininko arba jo funkcijas atliekančio Privatizavimo komisijos nario balsas.

18. Privatizavimo komisijos pirmininkas arba kitas narys, turintis asmeninį arba Nuostatų 16 punkte nurodytą jo artimų asmenų suinteresuotumą dėl sprendimo rezultato, privalo apie tai pranešti ir nusišalinti nuo klausimo svarstymo Privatizavimo įstatymo ir Lietuvos Respublikos viešųjų ir privačių interesų derinimo valstybinėje tarnyboje įstatymo nustatyta tvarka. Tokiu atveju jis neįskaitomas į narių, dalyvaujančių Privatizavimo komisijos posėdyje svarstomu klausimu, skaičių ir kvorumą.

19. Privatizavimo komisijos narys turi teisę balsuoti raštu dėl iš anksto paskelbto posėdžio darbotvarkės klausimo ir suformuluoto sprendimo projekto ir pateikti savo sprendimą ne vėliau kaip iki posėdžio pradžios Privatizavimo komisijos pirmininkui, o jo nesant – Privatizavimo komisijos pirmininko funkcijas atliekančiam Privatizavimo komisijos nariui.

20. Privatizavimo komisijos nario, nedalyvaujančio posėdyje ir dėl svarstomo klausimo pateikusio savo nuomonę raštu, balsavimas yra įskaitomas į posėdžio kvorumą ir posėdžio rezultatus. Posėdžio protokole pažymima, kad atitinkamas Privatizavimo komisijos narys balsavo raštu.

21. Visi Privatizavimo komisijos posėdžiai protokoluojami. Posėdžius techniškai aptarnauja, juos organizuoja ir surašo posėdžių protokolus Privatizavimo komisijos sekretorius, kuris yra Ekonomikos ir turto valdymo skyriaus vyr. specialistas. Privatizavimo komisijos sekretorius nėra Privatizavimo komisijos narys ir neturi balsavimo teisės. Posėdžio protokolą pasirašo Privatizavimo komisijos posėdžio pirmininkas ir sekretorius.

22. Privatizavimo komisijos nario reikalavimu atskiroji jo nuomonė svarstomu klausimu turi būti įrašyta posėdžio protokole

23. Privatizavimo komisija turi teisę visuomenės informavimo priemonėse skelbti, jos nuomone, reikalingą informaciją, jei kiti įstatymai ar įstatymų įgyvendinamieji teisės aktai nenumato kitaip.

**V SKYRIUS**

**BAIGIAMOSIOS NUOSTATOS**

24. Nuostatai gali būti papildyti, pakeisti, pripažinti netekusiais galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PANEVĖŽIO RAJONO SAVIVALDYBĖS ADMINISTRACIJOS**

**EKONOMIKOS IR TURTO VALDYMO SKYRIUS**

Panevėžio rajono savivaldybės tarybai

**SAVIVALDYBĖS TARYBOS SPRENDIMO „DĖL PANEVĖŽIO RAJONO SAVIVALDYBĖS PRIVATIZAVIMO KOMISIJOS SUDARYMO IR JOS NUOSTATŲ PATVIRTINIMO“ PROJEKTO AIŠKINAMASIS RAŠTAS**

2024-02-01

Panevėžys

 **1. Sprendimo projekto tikslai ir uždaviniai**

 Sudaryti Panevėžio rajono savivaldybės privatizavimo komisiją ir patvirtinti nuostatus, atitinkančius šiuo metu galiojantį Lietuvos Respublikos valstybei ir savivaldybėms priklausančių akcijų privatizavimo įstatymą.

**2. Siūlomos teisinio reguliavimo nuostatos** **ir** l**aukiami rezultatai**

 Lietuvos Respublikos vietos savivaldos įstatymo 15 straipsnio 2 dalies 4 punktas reglamentuoja, kad išimtinė savivaldybės tarybos kompetencija yra savivaldybės tarybos komitetų, komisijų, kitų savivaldybės darbui organizuoti reikalingų darinių ir įstatymuose numatytų kitų komisijų sudarymas, jų nuostatų tvirtinimas.

 Lietuvos Respublikos valstybei ir savivaldybėms priklausančių akcijų privatizavimo įstatymo 6 straipsnio 3 punktas numato, kad savivaldybės privatizavimo komisijos sudėtį, pirmininką ir nuostatus tvirtina savivaldybės taryba.

Sudaryta komisija ir nuostatai atitiks šiuo metu galiojantį Lietuvos Respublikos valstybei ir savivaldybėms priklausančių akcijų privatizavimo įstatymą.

 **3.** **Lėšų poreikis ir šaltiniai**

Nėra.

**4. Kiti reikalingi pagrindimai, skaičiavimai ar paaiškinimai**

 Nėra.

Skyriaus vedėja Aldona Čiegytė